Hedwig Courths-Mahler
Store norske leksikon,Språk og litteratur,Litteratur i verden,Europa,Tysklands litteratur,Tysklands litteratur 1900-1950
Hedwig Courths-Mahler var en tysk forfatter. Hun var en av de aller første store forfatterene av underholdningsromaner i det tyskspråklige området. Bøkene hennes oppnådde svært høye opplagstall og ble oversatt til en rekke språk, blant annet norsk.
Biografi Hedwig Courths-Mahler (født Ernestine Mahler) vokste opp i fattige kår og arbeidet som tjenestejente og som ekspeditrise før hun begynte å skrive. I 1888 giftet hun seg med dekorasjonsmaleren Fritz Courths. Fra 1905 bodde hun i Berlin og skrev årlig flere bøker som raskt ble svært populære og oppnådde høye opplagstall. Fra 1935 ble hennes publikasjonsmuligheter innskrenket av nasjonalsosialistene, etter 1948 kom en stor del av romanene ut i nye opplag. Hun døde i 1950. Forfatterskap Courths-Mahler debuterte i 1904 med sin første roman, Licht und Schatten, som ble publisert som fortsettelsesroman i dags- og ukepressen, en publikasjonspraksis som preget hele forfatterskapet. Fra 1909 skrev hun årlig flere bøker. Sitt store gjennombrudd fikk hun i 1912 med romanen Ich lasse dich nicht, som solgte i over en million eksemplarer.I romanene varierer hun handlingsskjemaet som er komponert rundt en hovedpersons vei fra en tilværelse preget av fattigdom og nød til et lykkelig liv fylt av rikdom og velstand. Sentrale ingredienser er giftemål, arv eller uventede, men generøse pengegaver.Alt i alt skrev hun rundt 200 romaner med et opplag på rundt 100 millioner. Betydning Courths-Mahler er blant de tyskspråklige kvinnelige forfatterne som har blitt oversatt mest, og som har solgt i størst opplag. Målt i opplag er hun en av de aller mest suksessrike tyskspråklige forfatterne noensinne. Forlaget Bastei-Lübbe har fortsatt mange av hennes romaner i sitt program. Navnet Courths-Mahler forbindes med lett underholdningslitteratur og kitsch, men samtidig er det ikke tvil om at bøkene treffer et stort lesepublikum fortsatt i dag.Flere av romanene har blitt filmatisert: I 1974 ble Die Bettelprinzess, Der Scheingemahl, Griseldis, Eine ungeliebte Frau og Die Kriegsbraut filmatisert for fjernsyn, i 2005 kom Durch Liebe erlöst (regi av Jörg Grünler) som kostymedrama.Courths-Mahlers romaner er oversatt til mange språk. På norsk foreligger blant annet Noen kaller det kjærlighet fra 1965 (Die Menschen nennen es Liebe,1921) og Ført bak lyset fra 1966 (Aus erster Ehe). Les mer i Store norske leksikon Tysklands litteratur roman underholdningsroman Eksterne lenker Hedwig Courths-Mahler i databasen LeMO (Lebendiges Museum Online) Hedwig Courths-Mahler i Deutsche Biographie